અને પછી હકીકત એ છે કે ગાયો આ આખી વાતથી અજાણ છે. મેં ઘણી ગાયોને ધ્યાનથી જોઈને માર્ક કર્યું છે કે ચીમળાયેલા જાંબુ જેવું મોઢું કરી જાણે ટેન્શનમાં ઊભી-ઊભી વિચારતી હોય કે હું મારા પોતાના દેવ જેવા બળદને હૈયામાં રાખું આ દેવતાઓને? અને મને માતાજી-માતાજી કરી બોલાવે તો મારા નાથ એવા બળદને કેમ બાપુજી-બાપુજી નથી કહેતા. અને અમારી ઉદાર ભાવના તો જુઓ, અમે તો ક્યારેય કહ્યું નથી કે મેરા પતિ સર્ફિ મેરા હૈ અને ગાયબા સામે બળદબાપુજીની જરાય વૅલ્યુ જ નઈ? અરે! ડર તો મને એ વાતનો છે કે મારામાંથી જે દિવસે તેત્રીસ કરોડ દેવતા બહાર આવશે તો આખા ભારતની વસ્તી દેવતાઓથી ઊભરાઈ જશે. કલ્પના તો કરો.